**PROIZVODNJA KOZMETIČKIH PROIZVODA – informacije za sve postojeće i buduće proizvođače kozmetičkih proizvoda u Republici Hrvatskoj**

Proizvodnja kozmetičkih proizvoda u Republici Hrvatskoj uređena je Zakonom o predmetima opće uporabe („Narodne novine“, br. 39/13) i Pravilnikom o posebnim uvjetima za proizvodnju i stavljanje na tržište predmeta opće uporabe („Narodne novine“, br. 82/10).

Provođenje odredbi iz Zakona i Pravilnika obvezno je za **SVE** proizvođače kozmetičkih proizvoda u Republici Hrvatskoj. Prema definiciji iz Zakona proizvodnjom se smatra priprema, obrada, prerada, dorada i pakiranje te čuvanje kod proizvođača kozmetičkih proizvoda.

Pravilnik o posebnim uvjetima za proizvodnju i stavljanje na tržište predmeta opće uporabe („Narodne novine“, br. 82/10) navodi sve posebne uvjete koje prostor u kojemu se odvija proizvodnja kozmetičkih proizvoda mora ispunjavati.

Svaki proizvođač koji po definiciji proizvodnje kozmetičkih proizvoda spada u tu kategoriju dužan je Ministarstvu zdravlja podnijeti zahtjev za utvrđivanjem ispunjavanja posebnih uvjeta za proizvodnju kozmetičkih proizvoda.

Osim što prostor mora udovoljavati posebnim uvjetima propisanim Pravilnikom, proizvođač kozmetičkih proizvoda mora ispunjavati i uvjete iz Hrvatske norme o smjernicama za dobru proizvođačku praksu iz područja kozmetike (HRN EN ISO 22716:2007). Navedena norma je dostupna za prodaju u Hrvatskom zavodu za norme, Ulica Grada Vukovara 78, Zagreb.

**Kako poslati zahtjev za utvrđivanjem ispunjavanja posebnih uvjeta za proizvodnju kozmetičkih proizvoda?**

Zahtjev za utvrđivanjem ispunjavanja posebnih uvjeta za proizvodnju kozmetičkih proizvoda uz pisani zahtjev mora sadržavati i sljedeće podatke:

1. izvod iz sudskog registra kojime se dokazuje svojstvo pravne osobe, ili obrtnica
2. vlasnički list ili ugovor o najmu prostora
3. tlocrt prostora
4. 70, 00 kuna biljega
5. elaborat Dobre proizvođačke prakse napisan prema Hrvatskoj normi o smjernicama za dobru proizvođačku praksu iz područja kozmetike

Zahtjev s pripadajućom dokumentacijom slati na:

**Ministarstvo zdravlja**

**Uprava za sanitarnu inspekciju**

**Odjel za predmete opće uporabe i zaštitu od buke**

**Ksaver 200a**

**10 000 Zagreb**

Nakon zaprimljenog zahtjeva Ministarstvo zdravlja imenuje Stručno povjerenstvo koje u dogovoru s podnositeljem zahtjeva obavlja nadzor nad prostorom za proizvodnju.

Po završetku nadzora uz uvjet da prostor ispunjava sve uvjete navedene Pravilnikom, ministar donosi rješenje o ispunjavanju posebnih uvjeta za proizvodnju predmeta opće uporabe.

**VAŽNO!!**

Prijava djelatnosti subjekta u poslovanju s kozmetičkim proizvodima putem obrasca iz Priloga X. Pravilnika o zdravstvenoj ispravnosti predmeta široke potrošnje („Narodne novine“, br. 125/09 i 23/13) se **NE SMATRA** podnošenjem zahtjeva za utvrđivanje ispunjavanja uvjeta za proizvodnju kozmetičkih proizvoda.

**HODOGRAM AKTIVNOSTI PRILIKOM PODNOŠENJA ZAHTJEVA**

**TROŠKOVI POSTUPKA**

Troškovi postupka za ishođenje posebnih uvjeta za proizvodnju predmeta opće uporabe iznose sukladno Odluci ministra 1000,00 kn.

Iznos je potrebno uplatiti prije nadzora, a uplatnicu o uplaćenim troškovima je potrebno poslati uz zahtjev.

**Troškovi se uplaćuju na sljedeći broj žiro računa:**

**Broj žiro računa: HR1210010051863000160**

**Model: 62**

**Poziv na broj: 7005-47107-100919**